SPOŠTOVANI PACIENTI

Kot ste najverjetneje že seznanjeni, se Ministrstvo za zdravje že aktivno ukvarja s sprejetjem Zakona o zdravstveni dejavnosti. Nastal je izključno po ustaljenih birokratskih postopkih politike in v popolni odsotnosti zdravniške stroke, ki težave bolnika najbolje pozna. Zakon, ki je v očitnem nasprotju z Ustavo RS in evropskim pravnim redom, **ne prinaša rešitev za izboljšanje dostopnosti in kakovosti zdravstvenih storitev za bolnike**, kar je naš glavni razlog, da **sprejetju zakona nasprotujemo**. Iskreno namreč verjamemo, da je v interesu bolnika, da strokovno usposobljen in ustrezno preverjen kader zanj opravlja zdravstvene storitve v ustrezno opremljenih prostorih, v razumnem roku, v katerem ne bo prišlo do poslabšanja njegovega zdravstvenega stanja, z jasno določenim načinom plačila teh storitev. Politika zdravnikov ni hotela slišati. Iskreno upamo, da nas boste slišali Vi in nam z Vašim glasom razuma pomagali, da zakon nikoli ne zaživi!

**NEKAJ ŠKODLJIVIH UČINKOV PREDLOGA ZAKONA O ZDRAVSTVENI DEJAVNOSTI ZA BOLNIKE**

* ONEMOGOČANJE PODELJEVANJA NOVIH KONCESIJ BO VPLIVALO NA DOSTOPNOST DO ZDRAVSTVENIH STORITEV NA LOKALNI RAVNI, TAKO DA BODO **ŠTEVILNE AMBULANTE V ODROČNEJŠIH KRAJIH PRIMORANE ZAPRETI SVOJA VRATA.**

Koncesije so trenutno edina alternativna rešitev, s katero lahko pridejo odročnejši kraji (kjer ni ambulante ali zdravstvenega doma) do lastnega osebnega zdravnika. Ker koncesij (če se zdravstveni dom ne bo strinjal) ne bo mogoče podeliti, se bodo prebivalci teh krajev prisiljeni voziti v večje kraje, kjer se nahajajo centralne stavbe zdravstvenih domov. Zdravstveni domovi bodo, v odsotnosti potencialne konkurence koncesionarjev, lahko pričeli z zapiranjem trenutno delujočih ambulant v odročnejših krajih.

* **PODALJŠANJE ČAKALNIH DOB** ZARADI MANJKA V IZVAJANJU DIAGNOSTIČNIH IN TERAPEVTSKIH STORITVAH.

Na sekundarnem nivoju se bo omejitev podeljevanja koncesij odrazila v dodatnem daljšanju čakalnih dob, saj se s koncesijami zagotavljajo nujno potrebne kapacitete za izvajanje diagnostičnih in terapevtskih storitev. S tem bo vlada na seznam neuspešnih programov za skrajšanje čakalnih dob (zadnji program je leta 2016 davkoplačevalce stal 7,9 milijonov evrov) dodala še škodljiv zakon.

* **KRŠENJE PACIENTOVIH PRAVIC** O PROSTI IZBIRI ZDRAVNIKA/ZOBOZDRAVNIKA.
* KRŠITEV DELOVNO PRAVNE ZAKONODAJE REPUBLIKE SLOVENIJE IN NESPOŠTOVANJE EVROPSKEGA PRAVA **NA ŠKODO UPORABNIKOV ZDRAVSTVENIH STORITEV** Z IZKRIVLJANJEM KONKURENCE MED PONUDNIKI.

Evropsko pravo ni namenjeno samo sebi. Preko institutov, ki sestavljajo konkurenčni pravni okvir, varuje vse državljane Evropske unije pred omejevalnimi ukrepi, ki s ciljem zaščite poslovnih interesov določenih ponudnikov storitev (primer zdravstvenih zavodov), zmanjšujejo konkurenco na trgu. Če je konkurenca med ponudniki okrnjena, prejmejo bolniki pri istem obsegu javnega financiranja manj zdravstvenih storitev, kot bi jih sicer lahko.

* **DISKRIMINACIJA** Z OMEJEVANJEM DELA **MLADIH ZDRAVNIKOV** IN S TEM **SPODBUJANJE NJIHOVEGA ODHODA V TUJINO**, KAR VODI DO ŠE ŠTEVILČNEJŠEGA POMANJKANJA ZDRAVNIKOV V SLOVENIJI.

Mladi zdravniki, ki še niso dopolnili pet let delovnih izkušenj po pridobitvi licence na določenem področju, ne bodo mogli opravljati dela kot odgovorni nosilci zdravstvene dejavnosti. Zdravniška zbornica je tako v letu 2016 že izdala 236 potrdil o dobrem imenu, ki so pogoj za delo v drugih državah Evropske unije, kar pomeni, da se najmanj toliko zdravnikov trenutno pripravlja na odhod v tujino. S tem bomo izgubili, tako odlično usposobljen medicinski kader, kakor tudi ves vložek, ki ga je država namenila za izobraževanje tega kadra.